กสิกรหวั่นคิวอี3ป่วนตราสารหนี้
บลจ.กสิกรไทย แนะลงทุนตราสารหนี้ยาว ล็อกผลตอบแทน หวั่นคิวอี 3 กดดันตลาดตราสารหนี้
20 ก.ย. 2555

บลจ.กสิกรไทย แนะลงทุนตราสารหนี้ยาว ล็อกผลตอบแทน หวั่นคิวอี 3 กดดันตลาดตราสารหนี้ 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า การประกาศใช้มาตรการผ่อนคลายเชิงปริมาณรอบที่ 3 (คิวอี 3) ของธนาคารกลางสหรัฐอเมริกา (เฟด) แม้จะส่งผลให้สินทรัพย์เสี่ยง เช่น ทองคำ น้ำมัน และหุ้น มีแนวโน้มที่ดีและน่าสนใจลงทุนมากขึ้น แต่อาจส่งผลให้ความน่าสนใจของการลงทุนในพันธบัตรและตราสารหนี้เริ่มลดน้อยลง 
“เมื่อผนวกกับทิศทางดอกเบี้ยในประเทศที่ไม่น่าจะปรับตัวขึ้นจนกว่าจะถึงกลางปี 2556 ผู้ลงทุนที่รับความเสี่ยงได้ไม่มากนัก จึงควรขยายระยะเวลาการลงทุนไปถือกองทุนตราสารหนี้ประเภทกำหนดระยะเวลาแน่นอนและมีอายุยาวตั้งแต่ 1 ปีขึ้นไป เพื่อล็อกผลตอบแทนที่น่าสนใจ” นายนาวิน กล่าว
พร้อมกันนี้ บลจ.กสิกรไทย จะเปิดขายกองทุนเปิดเค ตราสารหนี้ต่างประเทศ 1 ปี เออาร์ ในวันที่ 1925 ก.ย. โดยเน้นลงทุนตราสารหนี้ Standard Bank of South Africa, ประเทศแอฟริกาใต้ ได้รับการจัดอันดับความน่าเชื่อถือจาก Fitch ที่ BBB+ ตราสารหนี้ Itau Unibanco S.A. และตราสารหนี้ Banco Santander, ประเทศบราซิล อันดับความน่าเชื่อถือที่ BBB+ และ BBB ตามลำดับ 
นอกจากนี้ จะลงทุนในเงินฝาก Standard Chartered Bank, สาขาฮ่องกง อันดับความน่าเชื่อถือในระดับ AA เงินฝาก Abu Dhabi Commercial Bank, ประเทศสหรัฐอาหรับเอมิเรตส์ ซึ่งมีอันดับความน่าเชื่อในระดับ A+ และเงินฝาก Bank of China, สาขามาเก๊า อันดับความน่าเชื่อถือระดับ A โดยมีนโยบายป้องกันความเสี่ยงจากอัตราแลกเปลี่ยนทั้งจำนวน
ทั้งนี้ นายนาวิน คาดว่ากองทุนดังกล่าวจะได้รับผลตอบแทนประมาณ 3.50% ต่อปี
ขณะที่ นายสานุพงศ์ สุทัศน์ธรรมกุล นักวิเคราะห์กองทุน บริษัทหลักทรัพย์ (บล.) ฟิลลิป (ประเทศไทย) รายงานว่า เมื่อสัปดาห์ที่ผ่านมาอัตราผลตอบแทนพันธบัตรรัฐบาลโดยรวมปรับเพิ่มขึ้น โดยเฉพาะพันธบัตรอายุ 5 ปี และ 10 ปี โดยอัตราผลตอบแทนพันธบัตรอายุ 5 ปี ปรับเพิ่มขึ้น 0.09% และอายุ 10 ปี ปรับเพิ่มขึ้น 0.15% ขณะที่อัตราผลตอบแทนพันธบัตรอายุ 1 ปี ปรับเพิ่มขึ้นเล็กน้อย 0.01% เช่นเดียวกับพันธบัตรอายุ 6 เดือน ปรับเพิ่มขึ้น 0.02%